การประกอบธุรกิจแต่ละสายผลิตภัณฑ์

ลักษณะการให้บริการ

ก. ผู้ป่วยนอก สำหรับผู้ป่วยที่ป่วยเล็กน้อยมารักษาแล้วสามารถกลับไปพักผ่อนที่บ้านได้
โรงพยาบาลมีห้องตรวจคนไข้นอกรวม 80 ห้อง สามารถให้บริการได้วันละ 2,500 คน
ให้บริการตรวจรักษาโรคสาขาต่าง ๆ ตลอด 24 ชั่วโมง ดังนี้

1. อายุรกรรม 2. ศัลยกรรมทั่วไป 3. ศัลยกรรมกระดูก

4. สูตินรีเวชกรรม 5. หู คอ จมูก 6. โรคทางเดินอาหาร

7. โรคหัวใจ 8. โรคภูมิแพ้ 9. โรคมะเร็ง

10. โรคทางสมอง 11. โรคผิวหนัง 12. กายภาพบำบัด

13. โรคทางจักษุ 14. ทันตกรรม 15. โรคไต

16. โรคทางเดินปัสสาวะ 17. โรคปอด 18. โรคเด็ก

ข. ผู้ป่วยใน สำหรับผู้ป่วยที่ป่วยค่อนข้างมาก และต้องอยู่ในความดูแลของแพทย์อย่างใกล้ชิด
โรงพยาบาลกรุงเทพมีห้องพักบริการผู้ป่วยในที่ต้องพักรักษาตัวในโรงพยาบาลหลายประเภทดังนี้

1. ห้องไอซียู 2. ห้องซีซียู (โรคหัวใจ) 3. ห้องอาร์ซียู

4. ห้องผ่าตัด 5. ห้องรอคลอด 6. ห้องคลอด

7. ห้องคู่ปรับอากาศ 8. ห้องเดี่ยวปรับอากาศ

  9. ห้องเดี่ยวปรับอากาศ Deluex 10. ห้องเดี่ยวปรับอากาศ VIP

ค. สัญญาการให้บริการรักษาพยาบาลกับบริษัทภายนอก โรงพยาบาลกรุงเทพมีลูกค้าที่เป็นบริษัท ห้าง
ร้าน ซึ่งทำสัญญาส่งพนักงานเข้ารับการรักษาที่โรงพยาบาลกรุงเทพ ในปัจจุบันประมาณ 3,000
บริษัท และนอกจากนี้ทางโรงพยาบาลมีบริการส่งรถ X-ray
เคลื่อนที่พร้อมแพทย์และพยาบาลให้บริการตรวจสุขภาพ ณ ที่ทำการของลูกค้าด้วย

  การตลาดและภาวะการแข่งขัน

ก. กลยุทธ์ทางการตลาด

โรงพยาบาลเอกชนส่วนใหญ่จะเน้นการให้บริการแก่กลุ่มผู้มีรายได้ปานกลางขึ้นไปที่มีกำลังซื้อ
และต้องการได้รับบริการที่มีประสิทธิภาพ มีความรวดเร็ว และสะดวกสบาย โรงพยาบาลกรุงเทพ
(BGH) ตั้งอยู่ในเขตห้วยขวาง ซึ่งมีโรงพยาบาลเอกชนที่เป็นคู่แข่งหลายโรงพยาบาล
แต่โรงพยาบาลกรุงเทพก็มีข้อได้เปรียบกว่าโรงพยาบาลอื่น คือ
โรงพยาบาลกรุงเทพเป็นโรงพยาบาลเอกชนที่มีจำนวนเตียงมากเป็นอันดับ 2
รองจากโรงพยาบาลหัวเฉียว (600 เตียง) นอกจากนี้การให้บริการรักษาพยาบาลที่ครบทุกสาขา
ส่งผลทำให้ประชาชนนิยมใช้บริการของโรงพยาบาลเมื่อเกิดมีอาการเจ็บป่วย อีกประการหนึ่งคือ
การที่เปิดบริการมากว่า 28 ปี ทำให้ต้นทุนคงที่ต่ำ
ซึ่งทำให้โรงพยาบาลกรุงเทพสามารถคิดค่ารักษาพยาบาลต่ำกว่าโรงพยาบาลที่เปิดใหม่
ในบริเวณใกล้เคียงกัน
ซึ่งจะมีผลให้อัตราการเข้ารับการรักษาพยาบาลของโรงพยาบาลกรุงเทพมีอัตราสูงยิ่งขึ้น

ถึงแม้โรงพยาบาลกรุงเทพจะมีชื่อเสียงในด้านการให้บริการรักษาพยาบาลโรคหัวใจและโรคสมองมามากกว่า
17 ปี นอกจากนั้นยังให้การรักษาพยาบาลโรคอื่น ๆ มากกว่า 28 ปี
แต่เนื่องจากภาวะเศรษฐกิจในปัจจุบัน ทำให้ประชาชนมีรายได้และกำลังซื้อลดลง
จึงทำให้การแข่งขันระหว่างโรงพยาบาลเอกชนเพิ่มมากขึ้น
และเพื่อให้โรงพยาบาลกรุงเทพสามารถรักษาระดับลูกค้าของโรงพยาบาลไว้ได้
ภายใต้เศรษฐกิจถดถอย โรงพยาบาลกรุงเทพได้ทำการช่วยเหลือสังคมภายใต้โครงการไทยช่วยไทย
สุขภาพดียุคประหยัด โดยลดราคาค่าบริการให้อย่างมาก เพื่อช่วยลดภาระค่าใช้จ่ายของประชาชน
เช่นให้บริการรักษาและผ่าตัดแบบเหมาจ่ายในราคาลดพิเศษจากปกติ

ปัจจุบันโรงพยาบาลกรุงเทพ ได้เน้นการให้บริการเฉพาะโรคมากขึ้น
โดยเปิดบริการศูนย์เฉพาะโรคซึ่งสามารถให้บริการรักษาแบบครบวงจร
โดยใช้อุปกรณ์ทางการแพทย์ที่ทันสมัย
โดยในแต่ละปีได้สั่งซื้อเครื่องมือและอุปกรณ์ทางการแพทย์ที่ทันสมัยและมีศักยภาพสูง
ในการรักษาควบคู่กับบุคลากรทางการแพทย์ที่มีทักษะการรักษาที่แม่นยำ
เพื่อความปลอดภัยสูงสุดของผู้ป่วย

ข. กลยุทธ์การบริหารงานในระบบเครือข่าย

กลุ่มโรงพยาบาลกรุงเทพ มีนโยบายที่จะใช้กลยุทธ์ในการบริหารงานระบบเครือข่าย
เพื่อความคล่องตัวในการจัดการ ซึ่งสามารถช่วยแก้ปัญหาการขาดแคลนบุคคลากร เครื่องมือแพทย์
รวมทั้งยังสามารถลดต้นทุนในการจัดซื้อยา และผลิตภัณฑ์อื่น ๆ ลงได้
ซึ่งขณะนี้โรงพยาบาลกรุงเทพมีโรงพยาบาลเครือข่ายเปิดดำเนินการแล้ว 7 แห่ง คือ
โรงพยาบาลกรุงเทพระประแดง โรงพยาบาลกรุงเทพพัทยา โรงพยาบาลตากสิน-จันทบุรี
โรงพยาบาลกรุงเทพตราด โรงพยาบาลเอกอุดร และโรงพยาบาลกรุงเทพหาดใหญ่ และบริษัท
สหแพทย์เภสัช จำกัด ซึ่งเป็นบริษัทผลิตและจำหน่ายยาให้กับบริษัทในเครือ
ซึ่งจะช่วยเหลือในการจัดหายาและเวชภัณฑ์ให้แก่โรงพยาบาลต่าง ๆ ในเครือด้วย

การประกอบธุรกิจของบริษัท กรุงเทพดุสิตเวชการ จำกัด (มหาชน) บริษัทย่อย
และบริษัทร่วมมีความสัมพันธ์กันดังนี้

1. บริษัทย่อยและบริษัทร่วมที่ประกอบธุรกิจโรงพยาบาลเอกชนเหมือนกัน
จะมีลักษณะต่างฝ่ายต่างประกอบธุรกิจด้านรักษาพยาบาลในพื้นที่แต่ละแห่ง
และมีการส่งตัวผู้ป่วยให้แก่กันในกรณีผู้ป่วยต้องการจะมารักษาที่โรงพยาบาลกรุงเทพ
หรือระหว่างโรงพยาบาลในเครือด้วยกัน

2. บริษัทร่วมที่ประกอบธุรกิจเกี่ยวข้องกับโรงพยาบาล คือ บริษัท สหแพทย์เภสัช จำกัด
ซึ่งทำธุรกิจในการผลิตยาและจำหน่ายยา ซึ่งจะช่วยเหลือในการจัดหายาให้กับโรงพยาบาลกรุงเทพ
โรงพยาบาลในเครือ โดยคิดในราคาพิเศษ และไม่มีปัญหาในเรื่องยาขาด

ค. ลักษณะลูกค้า

ลูกค้าของโรงพยาบาลส่วนใหญ่เป็นนักธุรกิจ, ประชาชนทั่วไป, ข้าราชการ, และประชาชน
ที่มีฐานะปานกลางขึ้นไป รวมทั้ง พนักงานบริษัท ทั้งชาวไทย และชาวต่างประเทศ ในเขตกรุงเทพฯ
และปริมณฑล นอกจากนี้ ยังมีลูกค้าที่เป็นชาวต่างประเทศจากประเทศใกล้เคียง เช่น ลาว ,
อินเดีย, ศรีลังกา ญี่ปุ่น และจีน เป็นต้น

ไม่มีลูกค้ารายใดของบริษัทที่มียอดขายเกินร้อยละ 30

ง. นโยบายราคา

โรงพยาบาลมีนโยบายราคาโดยคิดราคาจากลูกค้าในอัตราที่ยุติธรรม
และเหมาะสมกับสภาวะเศรษฐกิจ

จ. ข้อมูลวัตถุดิบ

ต้นทุนวัตถุดิบที่สำคัญของการดำเนินธุรกิจด้านการรักษาพยาบาลคือยาและเวชภัณฑ์

โรงพยาบาลกรุงเทพได้ซื้อยาจากบริษัทสหแพทย์เภสัช จำกัดซึ่งเป็นบริษัทในเครือเป็นจำนวนร้อยละ
20 ของจำนวนยาที่โรงพยาบาลซื้อทั้งหมด และบริษัทในเครืออื่น ๆ ก็มีการซื้อยาจาก
บริษัทสหแพทย์เภสัช จำกัด โดยเฉลี่ยประมาณ ร้อยละ 30 ของจำนวนยาที่ต้องการ
ทำให้กลุ่มโรงพยาบาลกรุงเทพลดความเสี่ยงในเรื่องราคาและการขาดแคลนยาและเวชภัณฑ์
สำหรับยาที่เหลือนั้นโรงพยาบาลกรุงเทพและโรงพยาบาลในเครือสั่งซื้อจากภายในประเทศร้อยละ
30 และสั่งซื้อจากภายนอกประเทศร้อยละ 50

สภาวะการแข่งขัน

ในช่วงกลางปี 2540 เป็นช่วงที่เศรษฐกิจไทยเผชิญกับวิกฤตการณ์รอบด้านมากมาย
ประกอบกับการที่ธนาคารแห่งประเทศไทย ประกาศให้ค่าเงินบาทลอยตัว
ส่งผลให้การดำเนินธุรกิจเป็นไปด้วยความยากลำบากมากขึ้น
รวมทั้งธุรกิจโรงพยาบาลเอกชนก็โดนกระทบอย่างหลีกเลี่ยงไม่ได้
เนื่องจากประชาชนส่วนใหญ่ชะลอการใช้จ่าย
และถึงแม้ว่าเกิดเจ็บป่วยก็หันไปใช้บริการของโรงพยาบาลของรัฐบาลหรือคลีนิคของ กทม. แทน
จึงทำให้เกิดการแข่งขันระหว่างโรงพยาบาลเอกชนเพิ่มมากขึ้น

ในส่วนของโรงพยาบาลกรุงเทพ ก็ไม่อาจหลีกเลี่ยงผลกระทบจากวิกฤตการณ์ดังกล่าวได้
และเพื่อรักษาส่วนแบ่งการตลาดไว้ จึงได้วางกลยุทธ์การแข่งขันในด้านต่าง ๆ ดังนี้

ก. ด้านบริการ โรงพยาบาลจะเน้นการให้บริการเป็นอันดับแรก
โดยพยายามบริการให้ดีที่สุดและสร้างความประทับใจให้แก่ผู้ป่วยให้มากที่สุด

ข. ด้านบรรยากาศในโรงพยาบาล
เน้นการสร้างบรรยากาศให้ต่างจากความเป็นโรงพยาบาลให้มากที่สุด เพื่อให้รู้สึกอบอุ่นและสบายใจ

ค. ชื่อเสียงแพทย์และประสิทธิภาพในการรักษา
ตลอดจนการให้บริการด้วยเครื่องมือและอุปกรณ์ทางการแพทย์ที่ทันสมัย
ล้วนเป็นปัจจัยที่จะดึงดูดให้ผู้ป่วยมาใช้บริการ
ดังนั้นโรงพยาบาลเอกชนจึงต้องระดมแพทย์ที่มีความสามารถและมีชื่อเสียง
และลงทุนในเครื่องมือแพทย์ที่ทันสมัยเข้ามาในโรงพยาบาล

ง. ด้านการบริหาร มีการขยายโรงพยาบาลโดยสร้างระบบเครือข่าย
ซึ่งสามารถส่งต่อระบบผู้ป่วยจากโรงพยาบาลในเครือไปรักษาที่โรงพยาบาลแม่ได้หากมีความจำเป็น
นอกจากนั้นยังเป็นการสร้างชื่อเสียงของโรงพยาบาล ขยายตลาดเพิ่มกำลังการให้บริการ
และลดต้นทุนในการรักษาพยาบาลต่อหน่วยลงได้

จ. ด้านราคา เพื่อเป็นการแบ่งเบาภาระค่าใช้จ่ายในการรักษาพยาบาล
ของประชาชนในภาวะเศรษฐกิจถดถอย
โรงพยาบาลกรุงเทพได้จัดรายการตรวจสุขภาพในราคาพิเศษ และจัดรายการ เช่น ลดราคาห้องพัก
50% สำหรับข้าราชการและพนักงานรัฐวิสาหกิจ
โครงการรักษาและผ่าตัดแบบเหมาจ่ายในราคาลดพิเศษ

ข้อได้เปรียบและเสียเปรียบของบริษัทเมื่อเทียบกับคู่แข่ง

ข้อได้เปรียบ

1.  โรงพยาบาลกรุงเทพเป็นโรงพยาบาลเอกชนที่มีศูนย์เฉพาะทางให้บริการครบวงจร

2.  มีแพทย์ผู้เชี่ยวชาญทุกสาขาคอยให้บริการอย่างทั่วถึง

3.  มีเครื่องมือและอุปกรณ์ทางการแพทย์ที่มีประสิทธิภาพ มีการใช้เทคโนโลยีที่ทันสมัย
    มีการวิเคราะห์ Case โดยผ่านระบบดาวเทียมจากโรงพยาบาลเครือข่าย
    ไปยังศูนย์ที่โรงพยาบาลกรุงเทพ

4.  การรักษาพยาบาลที่มีมาตรฐาน จนได้ใบรับรองมาตรฐานการบริการ ISO 9002
    จากสำนักงานมาตรฐานผลิตภัณฑ์อุตสาหกรรม (สมอ.)
    ตลอดจนได้รับใบรับรองคุณภาพโรงพยาบาล (HA)
    จากคณะกรรมการภาคีพัฒนาและรับรองคุณภาพโรงพยาบาล
    เป็นเครื่องยืนยันในคุณภาพการให้บริการ

5.  ค่ารักษาพยาบาลราคายุติธรรม โดยมิได้มุ่งผลกำไรเกินควร และจากการที่เปิดมากกว่า 28 ปี
    ทำให้ต้นทุนคงที่ต่ำ
    ซึ่งทำให้โรงพยาบาลกรุงเทพสามารถคิดค่ารักษาพยาบาลต่ำกว่าโรงพยาบาลที่เปิดใหม่บริเวณใกล้เคียง

6.  มีฐานลูกค้าเดิมเป็นจำนวนมาก
    โรงพยาบาลกรุงเทพนับเป็นโรงพยาบาลเอกชนที่ประชาชนให้ความไว้วางใจ
    ในการให้การดูแลรักษาพยาบาลเมื่อเกิดเจ็บป่วย
    และจากการที่เปิดมานานทำให้มีลูกค้าเป็นจำนวนมาก
    และลูกค้าเดิมซึ่งเป็นฐานของโรงพยาบาลยังคงใช้บริการรักษาพยาบาลที่โรงพยาบาลกรุงเทพเช่นเดิม

ข้อเสียเปรียบ

1.  สถานที่ตั้งโรงพยาบาลกรุงเทพ จัดว่าอยู่ในแหล่งชุมชน แต่อยู่ในซอย

2.  พื้นที่โรงพยาบาลกรุงเทพมีจำกัดทำให้ขยายตัวลำบาก